SKRIFTLIG FORESPØRGSEL E-3086/00

af Richard Corbett (PSE) til Kommissionen

(2. oktober 2000)

Om: EF-traktatens artikel 192

I henhold til Maastricht-traktatens artikel 192 fik Parlamentet beføjelse med absolut flertal af sine medlemmer til at anmode Kommissionen om at fremsætte passende forslag om spørgsmål, som efter dets opfattelse kræver udarbejdelse af en fællesskabsretsakt til gennemførelse af denne traktat.

Kan Kommissionen bekræfte, at seks sådanne beslutninger blev vedtaget under valgperioden 1994-1999, navnlig om:

- brandsikring af hoteller (20. april 1994)

- forebyggelse og afhjælpning af miljøskader (4. maj 1994)

- afvikling af skadessager efter færdselsuheld uden for skadelidtes hjemland (26. oktober 1995)

- europæiske helbredskort (17. april 1996)

- skovbrugsstrategi (30. januar 1997)

- tilførsel af elektricitet fra vedvarende kilder (17. juni 1998)?

Er situationen den, at kun en af disse beslutninger til dato har medført, at Kommissionen har fremsat et særligt forslag til retsakt?

Svar afgivet på Kommissionen vegne af Romano Prodi

(22. november 2000)

Kommissionen erkender betydningen af de seks beslutninger, som Europa-Parlamentet har vedtaget på grundlag af EF-traktatens artikel 192 (tidligere 138b), og har i næsten alle tilfælde reageret som ønsket af Parlamentet. I et tilfælde er den pågældende lovgivning allerede vedtaget, i et andet tilfælde skal Parlamentet ifølge planen drøfte Kommissionens forslag ved førstebehandling inden længe, og i et tredje tilfælde vil der blive fremsat forslag om et rammedirektiv inden udgangen af 2001. Der er taget følgende initiativer i de seks tilfælde:

Jackson-betænkningen (A3-0310/94) om brandsikring af hoteller resulterede i en undersøgelse, der er fremsendt til Parlamentet.

Alber-betænkningen (A3-0232/94) om forebyggelse og afhjælpning af miljøskader resulterede i en hvidbog om erstatningsansvar for miljøskader(1), der blev vedtaget i februar 2000. Kommissionen overvejer at fremsætte forslag til et rammedirektiv inden udgangen af 2001.

Rothley-betænkningen (A4-0201/95) om afvikling af skadessager efter færdselsuheld uden for skadelidtes hjemland har resulteret i et lovforslag(2), der nu er blevet Europa-Parlamentets og Rådets direktiv 2000/26/EF af 16. maj 2000 om indbyrdes tilnærmelse af medlemsstaternes lovgivning om ansvarsforsikring for motorkøretøjer og om ændring af Rådets direktiv 73/239/EØF og 88/357/EØF (fjerde motorkøretøjsforsikringsdirektiv)(3).

Mange af ideerne i Leopardi-betænkningen (A4-0091/96) om et europæisk helbredskort er blev taget op i forbindelse med eEuropa-initiativet.

Thomas-betænkningen (A4-0414/96) om skovbrug i Fællesskabet resulterede i en meddelelse(4), som førte til Rådets beslutning af 15. december 1998 om en skovbrugsstrategi for Den Europæiske Union(5), og som udgjorde en vigtig del af Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(6).

Kommissionen vedtog den 10. maj 2000 et forslag til direktiv(7) på grundlag af Linkohr-betænkningen (A4-0199/98) om tilførsel af elektricitet fra vedvarende kilder. Det forventes, at dette forslag vil komme til førstebehandling ved første mødeperiode i november med Mechtild Rothe som ordfører.

(1) KOM(2000) 66 endelig udg.

(2) EFT C 343 af 13.11.1997.

(3) EFT L 181 af 20.7.2000.

(4) KOM(98) 649 endelig udg.

(5) EFT C 56 af 26.2.1999.

(6) EFT C 160 af 26.6.1999.

(7) EFT C 311 E af 31.10.2000.